RESOLUCIÓN do 31 de marzo de 2006 pola que se lle dá publicidade ao acordo do Consello de Dirección que aproba as bases reguladoras das axudas para o Programa de acción exterior.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 07/04/2006

O Consello de Dirección do Igape, na súa reunión do día 2 de marzo de 2006, acordou por unanimidade dos membros asistentes a aprobación das bases reguladoras das axudas para o Programa de acción exterior.
Na súa virtude e de conformidade coas facultades que teño conferidas,
RESOLVO:
Único.-Publicar as bases reguladoras das axudas para o Programa de acción exterior, as cales se anexan a esta resolución.
Santiago de Compostela, 31 de marzo de 2006.
José Antonio Delgado Arce
Director xeral do Instituto Galego
de Promoción Económica
Bases reguladoras das axudas do Igape
para o Programa de acción exterior
A Lei 5/1992, do 10 de xuño, de creación do Instituto Galego de Promoción Económica, establece no seu artigo 4 como funcións do Igape, entre outras, proporcionar información sobre os mercados e favorecer o desenvolvemento das exportacións e acordos con empresas estranxeiras.
O obxectivo destas bases é facilitar a internacionalización da empresa galega, poñendo ao seu alcance liñas de axudas que apoien a súa presenza no exterior.
Quedan excluídas as axudas á exportación. Deben entenderse por axudas á exportación aquelas directamente asociadas ás cantidades exportadas, ao establecemento e ao funcionamento dunha rede de dis
tribución e aos gastos correntes derivados da actividade exportadora.
Estas axudas compleméntanse con servizos directos ao empresariado galego tales como: asesoramento en loxística de exportación, información sobre mercados e oportunidades comerciais, asistencia técnica en destino para a organización de visitas e encontros empresariais, así como outros servizos de aseguranza de operacións comerciais, interpretación telefónica e calquera outro que solicite o empresariado galego dentro dos medios e recursos dispoñibles do Igape, que se detallan na web do Igape no seguinte enderezo:
http://www.igape.es/internacionalizacion.epi.aspx.
As axudas reguladas nestas bases outorgaranse en réxime de concorrencia non competitiva, atendendo ao seu carácter singular polo seu interese público, económico e social derivado da situación relativa da Comunidade Autónoma galega no espectro da UE, ao abeiro do disposto no último parágrafo do punto 1 e no punto 8 do artigo 78 do texto refundido da Lei de réxime financeiro e orzamentario de Galicia, constituíndo o contido destas bases a súa normativa de aplicación.
Os apoios concederanse no marco establecido no Decreto 172/2001, do 12 de xullo, sobre incentivos para o desenvolvemento económico e fomento da actividade empresarial na Comunidade Autónoma de Galicia (DOG nº 142, do 23 de xullo).
Base 1ª.-Obxecto.
1.1. Os apoios consistirán na concesión de subvencións por parte do Instituto Galego de Promoción Económica ás empresas ou organismos intermedios que teñan a sede efectiva da súa actividade ou algún centro de traballo na Comunidade Autónoma de Galicia e que realicen actuacións dirixidas á promoción internacional de produtos elaborados, comercializados e/ou servizos prestados por estas, sempre e cando cumpran os requisitos establecidos nestas bases.
1.2. Para os efectos destas bases enténdese por organismo intermedio as entidades públicas ou privadas con personalidade xurídica propia e sen fin de lucro.
Base 2ª.-Actividades subvencionables.
Todas as actividades económicas, sempre e cando conste que o proxecto subvencionable se dirixa a fomentar a comercialización de produtos de orixe galega. As axudas ás actividades reguladas por normas sectoriais específicas da Unión Europea sométense expresamente aos límites e condicións establecidos nelas.
Base 3ª.-Prazo de presentación de solicitudes.
Os interesados poderán presentar as súas solicitudes desde o 2 de maio ata o 30 de setembro de 2006. Os expedientes tramitaranse en réxime de concorrencia non competitiva, resolvéndose conforme a súa orde de entrada no Igape, e ata que se esgote o crédito dispoñible.
Base 4ª.-Iniciativas obxecto de apoio á internacionalización da empresa galega.
4.1. Liña diagnósticos de internacionalización, entendidos como unha análise profunda e rigorosa
da empresa solicitante. Subvención a fondo perdido dos custos de elaboración de diagnósticos empresariais cara a súa internacionalización.
4.2. Liña estudos de mercado. Subvención a fondo perdido para a contratación de estudos para a prospección de mercados exteriores.
4.3. Liña promoción exterior en novos mercados. Subvención a fondo perdido á participación en eventos expositivos internacionais, para o lanzamento dun novo produto ou produtos existentes en novos mercados xeográficos.
4.4. Liña cooperación internacional. Apoio financeiro a proxectos de cooperación no ámbito internacional entre dúas ou máis empresas xuridicamente independentes que finalicen na sinatura de acordos coa finalidade de aproveitar sinerxías, reciprocidades ou complementariedades.
4.5. Liña apoio interempresarial. Apoio á identificación e conformación de grupos de Pemes en Galicia que compartan sinerxías para realizar accións nos mercados exteriores.
Base 5ª.-Condicións de carácter xeral.
5.1. Os beneficiarios terán que estar ao día nas súas obrigas tributarias, coa Facenda Pública Autonómica de Galicia e coa Seguridade Social e non estar incursos en prohibición legal para percibir subvencións.
5.2. Como regra xeral, os proxectos e accións subvencionables non poderán terse iniciado antes da data de presentación da solicitude, e unicamente serán subvencionables os gastos realizados e pagados posteriormente á presentación da solicitude de axuda e con anterioridade á finalización do prazo concedido para a execución do proxecto. Este período denomínase prazo de vixencia para os efectos de cumprir todas as condicións que estableza a resolución de concesión da axuda. Con carácter xeral entenderase como data de execución da actuación a data de emisión da factura correspondente.
Exceptúanse expresamente as accións subvencionables ao abeiro da base 8ª: liña de promoción exterior en novos mercados. Nesta liña entenderase por data de execución a data acreditada da realización do evento expositivo internacional, coa participación do beneficiario, a cal terá que ser de data posterior á da solicitude de axuda. Neste caso serán admitidas como subvencionables as facturas de data anterior á solicitude, emitidas pola organización feiral e pagadas polo beneficiario, sempre que claramente se refiran á actuación subvencionable.
5.3. Os prazos de execución e xustificación dos proxectos non poderán superar o 30 de novembro do exercicio en que se presente a solicitude.
5.4. A intensidade das axudas será reducida nas sucesivas solicitudes dentro dunha mesma liña que, de ser o caso, se presenten durante a vixencia destas bases.
5.5. Quedan expresamente excluídos dos gastos subvencionables, os impostos, taxas e demais arbitrios.
Base 6ª.-Liña diagnósticos de internacionalización.
6.1. Beneficiarios. Poderán presentar as súas solicitudes as pequenas e medianas empresas (Pemes) segundo a definición da Comisión Europea feita pública para os efectos do Igape mediante a Resolución do 27 de decembro de 2004 (DOG nº 11, do 18 de xaneiro de 2005), que cumpran os seguintes requisitos:
a) Teñan radicado o centro da súa actividade ou algún centro de traballo na Comunidade Autónoma de Galicia.
b) Teñan 5 ou máis de 5 empregados por conta allea.
c) Encargasen o traballo a realizar a unha empresa de consultoría que se comprometa a revisalo e adaptalo co fin de que poida ser validado polo instituto. Esta condición acreditarase na fase de xustificación segundo o modelo establecido no anexo III a estas bases.
6.2. Conceptos subvencionables. Serán subvencionables os custos de consultoría para a elaboración do diagnóstico en que incorrese o beneficiario con posterioridade á presentación da súa solicitude de axuda, sempre e cando o dito diagnóstico fose validado polos servizos técnicos do Igape.
6.3. Límites do proxecto e subvención. Os proxectos aprobados acadarán, con carácter xeral, unha subvención do 70% do seu custo, excluíndo o IVE, podendo acadar o 90% de subvención con suxeición ao réxime de minimis nos seguintes casos:
a) Empresas que desenvolvan algunha das actividades económicas establecidas no anexo IV.
b) Empresas de carácter familiar, entendendo por tales aquelas en que máis do 50% do seu capital social estea en posesión da mesma familia.
c) Empresas de carácter cooperativo ou baixo outras fórmulas de economía social.
En ningún caso a subvención acadada superará os 6.000 A por diagnóstico.
6.4. Requisitos na elaboración do diagnóstico:
6.4.1. Para poder ser subvencionables os diagnósticos deberán analizar a capacidade de internacionalización da empresa. En todo caso deberanse cubrir os contidos mínimos da análise establecidos no modelo telemático normalizado de solicitude, e que figuran como anexo II a estas bases.
6.4.2. A xustificación ante o Igape da execución do diagnóstico e do cumprimento de todas as condicións establecidas na resolución de concesión realizaraa o beneficiario mediante a achega do estudo diagnóstico completo, o cal terá que ser validado na súa metodoloxía e contidos polos servizos técnicos do Igape, comprometéndose a empresa beneficiaria como a consultora que realizará os traballos, a completar o seu contido segundo as indicacións establecidas polos servizos técnicos do Igape nun prazo de 10 días a partir da notificación de emenda. A empresa de consultoría que realizará os traballos de diagnóstico comprometerase igualmente a non entender concluído o seu traballo mentres que o diagnóstico non sexa conforme segundo os están
dares técnicos establecidos polo Igape. Este extremo acreditarase na fase de xustificación mediante a achega do anexo III a estas bases, subscrito polo representante legal da consultora.
6.4.3. Unha vez que o Igape considere válido o contido do diagnóstico elaborado pola consultora, procederá á notificación de tal extremo ao beneficiario da axuda, habilitando un período final dun mes contado a partir do día seguinte á recepción da notificación, para o pagamento polo beneficiario á consultora e presentación ao Igape da solicitude de cobramento.
Base 7ª.-Liña estudos de mercado.
O Igape poderá conceder subvencións a fondo perdido para a elaboración de estudos para a prospección de mercados exteriores.
7.1. Beneficiarios: poderán ser beneficiarios desta liña:
a) As asociacións empresariais, clúster e calquera outra agrupación de empresas que teñan instalada a sede efectiva da súa actividade ou algún centro de traballo na Comunidade Autónoma de Galicia, formalmente constituídas e con personalidade xurídica propia. No caso de que na asociación participen empresas doutras comunidades, as axudas serán proporcionais ao número de empresas galegas que formen parte do grupo.
b) As pemes individuais, que teñan instalada a sede efectiva da súa actividade ou algún centro de traballo na Comunidade Autónoma de Galicia.
7.2. Accións apoiables: serán subvencionables os traballos de consultoría realizados por colaboradores externos que permitan determinar as vantaxes competitivas para a actividade no exterior do Estado español, xa sexa co obxecto do abastecemento de materias primas ou produtos intermedios, a implantación empresarial ou para a comercialización de produtos elaborados na comunidade autónoma e de servizos prestados por empresas da comunidade autónoma.
7.2.1. Os traballos poderán consistir en:
7.2.1.1. Estudos de mercado dun país estranxeiro, podendo circunscribirse, dentro dun país, a determinados ámbitos xeográficos.
7.2.1.2. Definición de estratexias, recomendacións e procesos necesarios para o lanzamento de produtos ou empresas en mercados externos ao Estado español.
7.2.1.3. Determinación de condicionantes existentes en cada zona para a implantación (requisitos legais, restricións, limitacións, recomendacións e outros), incluíndo os requisitos rexistrais para a protección internacional da propiedade intelectual ou industrial.
7.3. Cesión de dereitos: coa presentación da solicitude de cobramento, o beneficiario cédelle ao Igape os dereitos de explotación e difusión sobre as conclusións e informacións de carácter xeral derivadas dos traballos subvencionados, para o seu emprego no cumprimento dos seus fins públicos e sen ánimo de lucro. O Igape poderá difundir as ditas informacións xerais dos traballos realizados a posteriores solicitantes de axuda.
7.4. Non serán subvencionables aqueles estudos que versen sobre materias xa postas á disposición das Pemes polo Igape, polo ICEX ou polas cámaras de comercio galegas, cunha antigüidade inferior a dous anos.
7.5. Límites do proxecto e subvención:
a) Para solicitudes de asociacións empresariais, clúster e calquer outra agrupación de empresas que teñan instalada a sede efectiva da súa actividade ou algún centro de traballo na Comunidade Autónoma de Galicia, formalmente constituídas e con personalidade xurídica propia: subvencionarase o 75% do gasto subvencionable cun máximo de 9.000 A de subvención por estudo.
b) Para solicitudes de pemes individuais que teñan instalada a sede efectiva da súa actividade ou algún centro de traballo na Comunidade Autónoma de Galicia: subvencionarase o 50% do gasto subvencionable cun máximo de 6.000 A de subvención por estudo.
7.6. Servizos do Igape: o Igape, de oficio, poderá realizar sempre que, dispoñendo das dotacións orzamentarias axeitadas, así se considere de interese, entre outros, os servizos que a continuación se relacionan:
a) Estudos de mercado, consistentes na avaliación do interese dun mercado potencial, adecuadamente identificado e que poida beneficiar un conxunto de empresas.
b) Estudos sectoriais, consistentes na realización de análises en profundidade das Pemes galegas dun determinado sector, co fin de determinar en consecuencia un conxunto de accións planificadas que poidan beneficialas individual ou colectivamente.
Base 8ª.-Liña promoción exterior en novos mercados.
O Igape poderá conceder subvencións a fondo perdido á participación en eventos expositivos internacionais, para o lanzamento dun novo produto ou produtos existentes en novos mercados xeográficos.
8.1. Beneficiarios:
a) As pequenas e medianas empresas que teñan instalada a sede efectiva da súa actividade ou algún centro de traballo na Comunidade Autónoma de Galicia.
b) Os consorcios de exportación con personalidade xurídica propia e base asociativa, participados exclusivamente por pequenas e medianas empresas das citadas na alínea a).
c) As asociacións empresariais, clúster e calquera outra agrupación de empresas que teñan instalada a sede efectiva da súa actividade ou algún centro de traballo na Comunidade Autónoma de Galicia, formalmente constituídas e con personalidade xurídica propia. No caso de que na asociación participen empresas doutras comunidades, as axudas serán proporcionais ao número de empresas galegas que formen parte do grupo.
8.2. Accións apoiables: serán subvencionables os gastos orixinados para a primeira presenza nun determinado evento expositivo internacional relacio
nado directamente coa actividade do solicitante en Galicia, cando cumpra as seguintes condicións:
a) Teña lugar fóra de Galicia.
b) Periodicidade anual ou superior a un ano.
c) Histórico de realizacións anteriores igual ou superior a tres edicións.
d) Presenza de expositores externos ao país de realización na última edición superior ao 20% ou con visitantes estranxeiros que representen polo menos un 4% do total de visitantes.
As anteriores condicións, así como a condición de primeira presenza deberán acreditarse no momento da xustificación do proxecto, mediante certificación expedida pola organización responsable do evento. Non obstante, para feiras incluídas no calendario oficial de feiras comerciais internacionais publicado anualmente pola Secretaría de Estado e Comercio do Ministerio de Economía e Facenda, ou homologadas pola Unión de Feiras Internacionais (UFI, con enderezo web na páxina www.ufinet.org), deberá acreditarse unicamente a condición de primeira presenza.
e) Eventos cuxa participación non estea xa apoiada polo ICEX ou polo Plan de fomento das exportacións galegas (Foexga).
8.3. Conceptos subvencionables: a base subvencionable estará composta polos seguintes conceptos:
a) Custos de aluguer de espazo expositivo (incluíndo servizos básicos directamente vinculados ao aluguer e facturados pola mesma organización).
b) Custos de traslado de materiais (ida e volta).
c) Custos de aluguer de mobiliario e equipos audiovisuais.
d) Custos de deseño e construción do posto (unha única vez por beneficiario).
e) Custos de servizos de interpretación.
f) Se o evento se celebra no estranxeiro, serán subvencionables os gastos de viaxe e aloxamento dunha persoa por empresa.
g) Asistencia técnica para a elaboración de axenda de entrevistas.
8.4. Contías e límites das subvencións:
a) Para os conceptos sinalados nas alíneas a) b) e c) do punto 8.3 anterior, a subvención acadará o 50% da base subvencionable aprobada, con límites máximos de subvención de 6.000 A para un evento que teña lugar en Europa e 9.000 A de subvención para un evento que teña lugar noutros países fóra de Europa.
b) Para deseño e construción do posto, o 50% da base subvencionable aprobada cun límite máximo de 9.000 A de subvención.
c) Servizos de interpretación, o 50% da base subvencionable aprobada cun límite máximo de 1.000 A de subvención.
d) Para gastos de viaxes, o 50% da base subvencionable aprobada cun límite máximo de 1.500 A de subvención.
e) No caso de asistencia técnica para a elaboración de axenda de entrevistas, o 50% do gasto subvencionable cun límite máximo de 1.500 A de subvención.
Base 9ª.-Liña cooperación internacional.
O Igape poderá conceder subvencións a fondo perdido sobre os gastos orixinados en actuacións destinadas á sinatura de acordos de cooperación no ámbito internacional entre un conxunto de empresas galegas entre si, ou dunha ou varias empresas galegas cunha ou varias empresas estranxeiras cun obxectivo identificado que, aproveitando sinerxías, reciprocidades ou complementariedades lles permita mellorar a súa competitividade. Os proxectos poderán incluír a análise de viabilidade do acordo, así como o estudo de alternativas xurídicas para a súa formalización e legalización.
9.1. Beneficiarios: as pequenas e medianas empresas xuridicamente independentes, na data de solicitude da axuda, das empresas con que se pretende cooperar, que teñan instalada a sede efectiva da súa actividade ou algún centro de traballo na Comunidade Autónoma de Galicia.
9.2. Conceptos subvencionables:
9.2.1. Consultoría externa (técnica, económica e xurídica), gastos notariais e rexistrais necesarios para a formalización de acordos, na parte proporcional correspondente ás Pemes beneficiarias respecto do total de participantes no acordo de cooperación.
9.2.2. De ser o caso, os seguintes conceptos que estean detallados no informe de consultoría resultante do punto anterior:
a) Viaxes e aloxamento: cun límite de 3 viaxes internacionais dunha persoa. Neste concepto poderanse admitir como gasto subvencionable as viaxes a Galicia realizadas polas empresas estranxeiras interesadas na cooperación.
b) Asistencia técnica para a elaboración de axenda de entrevistas.
9.3. Contías e límites das subvencións:
a) Para gastos de consultoría externa: o 50% do gasto subvencionable cun límite máximo de 6.000 A de subvención.
b) Para gastos de viaxes internacionais, o 50% da base subvencionable aprobada cun límite máximo de 1.500 A de subvención por cada viaxe.
c) No caso de asistencia técnica para a elaboración de axenda de entrevistas, o 50% do gasto subvencionable cun límite máximo de 1.500 A de subvención.
Base 10ª.-Liña apoio interempresarial.
O Igape poderá conceder subvencións a fondo perdido sobre os gastos de colaboracións externas dirixidas á identificación de empresas galegas axeitadas para conformar un grupo de cara á súa actuación interempresarial dirixida a facilitar a súa internacionalización mediante a actuación en cooperación con outras empresas con que comparte sinerxías.
10.1. Beneficiarios: as pequenas e medianas empresas que teñan instalada a sede efectiva da súa actividade ou algún centro de traballo na Comunidade Autónoma de Galicia.
10.2. Conceptos subvencionables: gastos de consultoría.
10.3. Límites do proxecto e subvención: 50% da base subvencionable aprobada cun límite máximo de 3.000 A de subvención.
Base 11ª.-Tramitación das solicitudes de subvención.
11.1. Para presentar unha solicitude de axuda os interesados deberán cubrir previamente un modelo telemático normalizado descritivo das circunstancias do solicitante e do proxecto, a través da aplicación de axuda establecida no enderezo da internet
http://www.tramita.igape.es. Co fin de prestar asistencia na cobertura do modelo telemático normalizado
, o Igape pon á disposición dos interesados o seu Servizo de Asistencia Técnica, cun sistema de cita previa concertada a través do mencionado enderezo da internet ou dos números de teléfono 902 30 09 03 ou 981 54 11 47, ou os que en cada momento se establezan para esta finalidade.
Deberán cubrirse necesariamente todos os campos do modelo establecidos como obrigatorios, tras o cal a aplicación emitirá un identificador de documento electrónico (IDE) que identificará univocamente o modelo telemático normalizado.
Este IDE estará composto de 40 caracteres alfanuméricos e obterase mediante o algoritmo estándar de extractado SHA-1 160 bits a partir do documento electrónico xerado pola aplicación de axuda citada anteriormente.
11.2. As solicitudes de axuda presentaranse mediante a instancia normalizada que se xunta como anexo I, nas cales será obrigatorio a inclusión dos 40 caracteres alfanuméricos do IDE obtido no paso anterior. As solicitudes que carezan do IDE ou nas cales este sexa erróneo (sexa porque ten un formato erróneo ou porque non foi xerado pola aplicación de axuda) serán devoltas sen tramitación.
11.3. O interesado presentará a instancia de solicitude co IDE no Rexistro Xeral dos servizos centrais do Igape, nas súas oficinas territoriais ou a través dalgunha das formas recollidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
11.4. Así mesmo, os interesados poderán asinar electronicamente o formulario de solicitude co IDE e presentalo no rexistro telemático da Xunta de Galicia.
Os solicitantes por esta vía telemática deberán reunir os seguintes requisitos:
a) Será necesario que o asinante da solicitude teña a representación legal da empresa ou entidade solicitante. Esta representación deberá ser individual ou solidaria, de xeito que coa súa sinatura abonde para acreditar a vontade do solicitante.
b) O asinante deberá posuír un certificado dixital en vigor baixo a norma X.509 V3 válido tal e como especifica a Orde do 25 de novembro de 2004 da Consellería de Economía e Facenda pola que se establecen as normas específicas sobre o uso da sinatura electrónica nas relacións por medios electrónicos, informáticos e telemáticos coa Consellería de Economía e Facenda e os seus organismos e entidades adscritas (DOG nº 239, do 10 de decembro de 2004). Os certificados de clase 2 CA emitidos pola Fábrica Nacional de Moeda e Timbre-Real Casa da Moeda serán válidos para os efectos de presentación de solicitudes. Se o certificado corresponde a unha persoa física, a súa representación acreditarase documentalmente ao longo da tramitación do expediente.
c) Unha vez asinado o formulario de solicitude co IDE, mediante certificación dixital do presentador, e transferidos estes ao Igape, procederase á anotación dunha entrada no Rexistro Telemático da Xunta de Galicia, creado polo Decreto 200/2003, do 20 de marzo.
d) No momento da presentación o rexistro expedirá, empregando as características da aplicación telemática, un recibo en que quedará constancia do feito da presentación, consonte o citado Decreto 200/2003.
e) Os interesados que cumpran os requisitos da alínea b) anterior, tamén poderán empregar a vía telemática para a recepción de notificacións do Igape e para o envío de escritos ao órgano xestor da axuda. Para a recepción de notificacións será preceptivo que o solicitante teña indicado no formulario normalizado a súa preferencia polo emprego da notificación telemática neste procedemento de axudas. Neste caso o solicitante deberá acceder á web do Igape na sección tramitación telemática, para recibir as notificacións. O sistema solicitará do interesado o seu certificado dixital en vigor, e a sinatura electrónica dun xustificante de recepción das notificacións (xustificante de recepción telemático). Os efectos destas notificacións serán os establecidos no Real decreto 209/2003, do 21 de febreiro.
11.5. Os solicitantes poderán obter en todo momento un xustificante da recepción por parte do Igape dos termos da súa solicitude contidos no modelo telemático normalizado. Para iso utilizarán a aplicación establecida no enderezo da internet citado anteriormente, introducindo os 40 caracteres do IDE e o enderezo de correo electrónico en que desexan recibir o xustificante.
11.6. Instrución do procedemento.
11.6.1. A solicitude de axuda será avaliada polos servizos técnicos do Igape en función dos datos relativos ao proxecto declarados no modelo telemático normalizado descritivo do proxecto.
11.6.2. As modificacións da solicitude inicial deberán ser presentadas utilizando a aplicación de axuda para xerar un modelo telemático normalizado modificado, cuxo IDE será de obrigatoria inclusión no escrito de comunicación ao Igape das ditas aclaracións.
11.6.3. Proposta de resolución. Unha vez emitido informe técnico polos servizos técnicos do Igape, o director xeral elevará a proposta de resolución ao presidente, quen resolverá por delegación do Consello de Dirección.
11.6.4. Resolución.
11.6.4.1. Na resolución de concesión de axuda faranse constar os importes da base subvencionable que hai que xustificar, a contía e porcentaxe da subvención concedida, as condicións e prazos de execución previstos no proxecto subvencionado, o prazo establecido para o cumprimento de todas as condicións da subvención, así como a obriga por parte do perceptor da subvención de indicar en todo labor de difusión, publicidade ou análoga da actividade subvencionada, a mención expresa de que a dita actuación foi parcialmente financiada polo Igape.
11.6.4.2. O prazo máximo para ditar e notificarlles aos interesados a resolución do expediente será de tres meses contados desde o día seguinte ao da presentación do formulario de solicitude. Transcorrido o dito prazo sen ter recaído resolución expresa, o solicitante poderá ter por desestimada a solicitude.
Base 12ª.-Notificación e aceptación.
12.1. As resolucións seranlle notificadas ao solicitante quen terá un prazo de quince días hábiles a partir do seguinte ao da súa notificación para a súa aceptación cubrindo a dilixencia que se anexa, así como para a presentación da documentación (en orixinal ou copia cotexada) especificada na resolución de concesión, que con carácter xeral será a seguinte:
a) DNI do asinante da solicitude e da dilixencia de aceptación.
b) Poder de representación inscrito, de ser o caso, no rexistro competente do asinante da solicitude e da dilixencia de aceptación.
c) Escritura de constitución e estatutos debidamente inscritos no rexistro competente e as súas modificacións posteriores.
d) No caso de que non fosen xa obtidos directamente polo órgano xestor, certificados de estar ao día de pagamentos nas súas obrigas tributarias, coa Facenda autonómica e coa Seguridade Social.
e) Calquera outra documentación necesaria para os efectos da liquidación da axuda concedida que voluntariamente decida anticipar.
A aceptación por parte do interesado suporá a obriga de cumprir as condicións establecidas na resolución, nestas bases e demais disposicións que sexan de aplicación.
12.2. Transcorrido o prazo de aceptación sen a recepción da dilixencia de aceptación ou da documentación requirida, o Igape terá ao beneficiario por renunciado da axuda aprobada, procedendo ao arquivo do expediente, logo da resolución declarativa desta circunstancia.
12.3. Persoas xurídicas en constitución. Cando a concesión recaia sobre unha persoa xurídica en constitución, na resolución de concesión outorgarase un prazo máximo de 6 meses para que o beneficiario presente a documentación acreditativa da súa cons
titución e as circunstancias rexistrais, no caso de que non fose presentada anteriormente. O dito prazo poderá ser prorrogado por instancia do beneficiario sempre que existan causas xustificadas. Transcorrido o prazo sinalado ou, de ser o caso, as prórrogas concedidas a este, sen ter presentado a documentación, terase o interesado por decaído nos seus dereitos, ditándose resolución de arquivo.
Base 13ª.-Recursos.
13.1. As resolucións dos expedientes instruídos ao abeiro do disposto nestas bases esgotarán a vía administrativa, polo que, de conformidade co previsto na Lei de xurisdición contencioso-administrativa, poderase interpoñer contra elas un recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados desde o seguinte ao da súa notificación.
13.2. Con anterioridade á interposición do recurso contencioso-administrativo, poderase interpoñer no prazo dun mes desde o día seguinte ao da recepción da notificación da resolución, un recurso potestativo de reposición, que resolverá o Consello de Dirección do Igape.
Base 14ª.-Obrigas dos beneficiarios.
14.1. Son obrigas dos beneficiarios, as establecidas no artigo 78.4º do texto refundido da Lei de réxime financeiro e orzamentario de Galicia, as establecidas no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e en particular:
a) Executar o proxecto subvencionado dentro dos prazos máximos que se establezan na respectiva resolución de concesión con cumprimento das condicións e prescricións establecidas nela, nestas bases ou demais normativa de aplicación. Excepcionalmente, en casos xustificados, os prazos poderán ser prorrogados de oficio ou por instancia do interesado.
b) Acreditar ante o Igape a realización do custo subvencionado, achegando toda a documentación xustificativa da realización do proxecto nos termos establecidos na resolución de concesión e o cumprimento das condicións, de ser o caso, impostas. Os custos orixinados polo beneficiario deberán ser xustificados mediante a presentación de facturas orixinais e xustificantes de pagamento efectivo destas emitidos por entidades financeiras, non admitíndose pagamentos en efectivo, salvo para importes inferiores aos 3.000 A por provedor.
c) Acreditar ante o Igape que se atopa ao día das súas obrigas tributarias estatais e autonómicas e da Seguridade Social, así como que non ten pendente de pagamento ningunha outra débeda, por ningún concepto, coa Administración pública da comunidade autónoma. A presentación da solicitude suporá a autorización ao órgano xestor destas axudas a obter dos organismos competentes os certificados de que se atopa ao día no cumprimento das obrigas tributarias estatais e autonómicas, da Seguridade Social
e da Administración pública da comunidade autónoma. Non obstante, se por razóns técnicas ou doutra índole estes certificados non puidesen ser obtidos polo órgano xestor poderán serlle requiridos ao interesado.
d) Cumprir as demais condicións establecidas na resolución de concesión.
e) No caso de cofinanciamento europeo, dar a adecuada publicidade do devandito, nos termos que resulten da resolución de concesión.
f) Someterse ás actuacións de comprobación que efectuará o órgano concedente ou calquera outra comprobación e control financeiro que poidan realizar os órganos de control competentes, tanto nacionais como comunitarios, e achegar canta información lles sexa requirida no exercicio das actuacións anteriores. Estas actividades de comprobación poderán ser entre outras:
-Acceso a toda a documentación relacionada co proxecto.
-Acceso aos rexistros internos da empresa, nos cales se basean as xustificacións técnicas e administrativas.
g) Comunicarlle ao Igape a obtención de subvencións, axudas, ingresos ou recursos públicos ou privados que financien as actividades subvencionadas. Esta comunicación deberá efectuarse tan pronto como se coñeza e, en todo caso, coa solicitude de aboamento da subvención. A subvención é incompatible con calquera outra axuda ou subvención de carácter público, e o seu importe non poderá en ningún caso ser de tal contía que illadamente ou en concorrencia con axudas doutros entes privados nacionais ou internacionais supere o custo do proxecto subvencionable ou as porcentaxes máximas de subvención previstas para cada programa.
h) Dispoñer, de ser o caso, dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos na resolución de concesión.
i) Conservar os documentos xustificativos da aplicación dos fondos recibidos mentres poidan ser obxecto das actuacións de comprobación e control; isto é, por non ter prescrito o prazo de 5 anos desde o cumprimento de condicións.
j) Adoptar as medidas de difusión da concesión da axuda ou subvención que sexan establecidas na resolución.
k) Proceder ao reintegro dos fondos percibidos nos supostos previstos nestas bases.
14.2. O incumprimento das citadas obrigas poderá dar lugar á revogación da concesión e, de ser o caso, ao reintegro do indebidamente percibido e aos seus xuros de demora.
Base 15ª.-Incidencias e modificacións do proxecto.
15.1. Toda alteración das condicións tidas en conta para a concesión da axuda, e en todos os casos,
a obtención concorrente de subvencións ou axudas outorgadas por outras administracións ou entes públicos, poderá dar lugar á modificación da resolución de concesión, ou á súa revogación, no caso de considerarse que a modificación afecta un aspecto substancial da concesión.
15.2. Os beneficiarios quedan obrigados a lle comunicar ao Igape calquera circunstancia ou eventualidade que poida afectar substancialmente a execución dos fins para os cales estas foron concedidas. En particular, deberán remitir unha declaración complementaria das axudas recibidas para o mesmo proxecto.
15.3. No caso de modificación do proxecto aprobado, o beneficiario da axuda poderá solicitar, motivadamente, a modificación da resolución. No caso de que a modificación solicitada afecte os datos declarados no modelo telemático normalizado, deberá cubrir previamente un novo modelo telemático normalizado descritivo do proxecto na aplicación de axuda na internet, e obter un novo código IDE. Este IDE incluirase na solicitude de modificación. As solicitudes de modificación do prazo de execución do proxecto (prazo de vixencia) non precisarán da cobertura dun novo modelo telemático normalizado.
15.4. O presidente do Igape poderá acordar a modificación da resolución por instancia do beneficiario, debendo cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade das normas ou bases reguladoras.
b) Que a modificación non cause prexuízo a terceiros.
c) Que os novos elementos e circunstancias que motiven a modificación de ter concorrido na concesión inicial, non supuxeran a denegación da subvención.
15.5. O acto polo que se acorde a modificación da resolución de concesión ou, se é o caso, a súa denegación, será ditado polo órgano concedente unha vez instruído o correspondente expediente no cal se lles dará audiencia aos interesados. Non obstante, poderase prescindir deste trámite de audiencia cando non figuren no procedemento nin se teñan en conta na resolución outros feitos, alegacións ou probas que as aducidas polos interesados.
Base 16ª.-Xustificación.
16.1. A xustificación ante o Igape da execución do proxecto e do cumprimento de todas as condicións establecidas na resolución de concesión, realizarase polo beneficiario dos programas de axuda como máximo ata o 30 de novembro do exercicio en que se presente a solicitude.
16.2. En trámite de xustificación deberá acreditarse documentalmente a realización do proxecto subvencionado, mediante a presentación da solicitude de cobro normalizada, anexo V a estas bases, e a documentación en orixinal ou copia cotexada que para tal efecto se especifique na resolución de concesión. Advírtese que calquera discrepancia entre a documentación xustificativa e as declaracións da solicitude de axuda poderá ser motivo de inicio de expediente de incumprimento que, de ser
o caso, poderá supor a modificación ou revogación da concesión e o reintegro das cantidades previamente aboadas, nos termos establecidos na base 18ª.
16.3. No caso de que existan razóns xustificadas para o atraso no cumprimento de condicións, os prazos de execución que se establezan na resolución, poderán ser ampliados de oficio ou por instancia do beneficiario mediante resolución expresa e motivada.
16.4. Excepcionalmente, cando a xustificación documental sexa insuficiente para acreditar o importe e a realización de determinados gastos, o Igape poderá solicitar, que se achegue informe de auditoría independente.
16.5. Sen necesidade de instar procedemento de modificación, o Igape poderá aceptar variacións nos diversos capítulos aprobados, coa condición de que a oscilación, en máis ou en menos, non supere o 20% de cada capítulo, e sen que este proceso resulte nun incremento da subvención máxima aprobada.
16.6. De acordo co disposto no artigo 35 f) da Lei 30/1992, de réxime xurídico das administracións públicas e do procedemento administrativo común, non será necesario presentar a documentación que xa se atope en poder do Igape, sempre que se manteña vixente e se identifique o procedemento administrativo para o cal foi presentada. No suposto de imposibilidade material de obter a documentación ou no caso de que se constate a non validez desta, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos a que se refire o documento.
Base 17ª.-Aboamento das subvencións.
17.1. O aboamento das subvencións realizarase unha vez que o Igape considere xustificada a realización total do proxecto e o cumprimento das condicións.
17.2. O cobramento solicitarase como liquidación única da subvención, unha vez cumpridas todas as condicións establecidas na resolución de concesión.
Base 18ª.-Incumprimento.
18.1. Non se poderá exixir o pagamento da subvención concedida e procederá a revogación da axuda e, de ser o caso, o reintegro total ou parcial da contía percibida e os xuros de demora devengados desde o seu pagamento, nos casos seguintes:
a) Incumprimento da obriga de xustificación ou xustificación insuficiente segundo os termos contidos nestas bases.
b) Obtención da subvención sen reunir os requisitos exixidos para a súa concesión, falseando as condicións requiridas para isto ou ocultando aquelas que o impedisen.
c) Incumprimento total ou parcial do obxectivo, actividade, proxecto ou non adopción do comportamento que fundamentou a concesión da subvención.
d) Incumprimento das condicións impostas aos beneficiarios con motivo da concesión da axuda ou subvención pública, así como dos compromisos por estes asumidos, sempre que afecten ou se refiran
ao modo en que deben acadarse os obxectivos, realizar a actividade, executar o proxecto ou adoptar o comportamento que fundamente a concesión da subvención, ou daqueles distintos dos anteriores, cando disto se derive a imposibilidade de verificar o emprego dado aos fondos percibidos, o cumprimento do obxectivo, a realidade ou regularidade das actividades subvencionadas ou a concorrencia de subvencións, axudas, ingresos ou recursos para a mesma finalidade procedentes de calquera administración ou ente público ou privado, nacionais, da Unión Europea ou organismos internacionais.
e) Incumprimento de adoptar as medidas de difusión que se impuxesen na resolución de concesión.
f) Resistencia, escusa, obstrución ou negativa ás actuacións de comprobación e control financeiro desempeñadas pola administración ou calquera dos seus órganos, así como o incumprimento das obrigas contables, rexistrais ou de conservación de documentos cando disto se derive a imposibilidade de verificar o emprego dado aos fondos percibidos, o incumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou ente público ou privado, nacionais, da Unión Europea, ou de organismos internacionais.
g) A adopción, en virtude do establecido nos artigos 87 a 89 do Tratado da Unión Europea, dunha decisión da cal se derive unha necesidade de reintegro.
h) Nos demais casos previstos na normativa reguladora da subvención.
18.2. Igualmente procederá o reintegro do exceso percibido nos supostos en que o importe da subvención, illadamente ou en concorrencia coas axudas doutras entidades supere o custo do proxecto.
18.3. O procedemento de incumprimento iniciarase de oficio polo órgano do Igape que ditou a resolución de concesión, ben por iniciativa propia, logo do informe dos servizos do Igape competentes na xestión ou liquidación dos expedientes, ou como consecuencia das actuacións de control da Intervención Xeral, por petición razoada doutros órganos que teñan atribuídas facultades de comprobación na materia ou por denuncia, mediante a comunicación ao beneficiario das presuntas causas determinantes do incumprimento e as súas posibles consecuencias. Os interesados poderán, en calquera momento do procedemento anterior ao trámite de audiencia, aducir alegacións ou achegar documentos e outros elementos de xuízo.
18.4. Incumprimento parcial. Sempre que se cumpran os requisitos ou condicións esenciais tomadas en conta na concesión das axudas, o Igape poderá apreciar un incumprimento parcial, debendo resolver sobre o seu alcance, aplicando a mesma ponderación que tivese a condición incumprida na resolución de concesión e, de ser o caso, establecendo a obriga de reintegro do indebidamente percibido e os seus xuros de demora de acordo cos seguintes criterios:
a) No caso de condicións referentes á contía ou conceptos da base subvencionable, o alcance do incumprimento determinarase proporcionalmente ao gasto deixado de practicar ou aplicado a conceptos distintos dos considerados subvencionables, debendo, de ser o caso, reintegrarse as cantidades percibidas na dita proporción. Con carácter xeral, se o incumprimento superara o 50% da base subvencionable do proxecto, entenderase que o dito incumprimento é total, debendo reintegrarse todas as cantidades percibidas e os seus xuros de demora. Excepcionalmente o Consello de Dirección do Igape poderá autorizar un incumprimento parcial distinto cando as súas causas quedasen suficientemente xustificadas e non se desvirtuase a finalidade da subvención.
b) No caso de que o incumprimento se refira á obtención de subvención pública ou outra axuda privada por unha contía que illadamente ou en concorrencia con outras axudas sobrepase o custo do proxecto, procederá ao reintegro do exceso obtido sobre os ditos topes máximos.
c) Se o incumprimento derivase da inobservancia dalgunha condición ou suposto distinto dos previstos nos puntos anteriores, o seu alcance será determinado en función do grao e da entidade da condición incumprida.
d) A concorrencia de distintas causas de incumprimento ou incidencias dará lugar á aplicación a cada unha delas das regras previstas neste punto.
e) Procederá declarar a revogación total da axuda cando o incumprimento se refira aos requisitos establecidos en cada caso para obter a condición de beneficiario.
18.5. Instruído o procedemento, e inmediatamente antes de redactar a proposta de resolución, poñeráselles de manifesto aos interesados, que disporán dun prazo de quince días para alegar e presentar os documentos e xustificacións que consideren pertinentes. Poderase prescindir deste trámite cando non figuren no procedemento nin se teñan en conta na resolución outros feitos nin outras alegacións ou probas que as aducidas polo interesado.
18.6. Presentadas as alegacións ou transcorrido o prazo de quince días sen contestación por parte do beneficiario, o Igape ditará a resolución que proceda, pronunciándose sobre o alcance do incumprimento e, de ser o caso, a obriga de reintegro das cantidades percibidas.
18.7. O prazo máximo para resolver e notificar os procedementos sobre incumprimento será de seis meses computados desde o acordo de iniciación. Se pasado o dito prazo non se tivese notificada a resolución entenderase caducado o procedemento, sen prexuízo de que se notifique a resolución declarando a dita circunstancia de caducidade e ordenando o arquivo de actuacións, cos efectos previstos no artigo 92 da Lei 30/1992, do 26 de novembro, de réxime xurídico das administracións públicas e do procedemento administrativo común, procedéndose a incoar novo expediente mentres non prescriba o dereito a iso.
18.8. O reintegro voluntario polo interesado, en calquera momento anterior á proposta de resolución, producirá a terminación do procedemento, sen prexuízo de que se dite resolución pola que se declare a dita circunstancia e da iniciación do procedemento sancionador cando os feitos que motivaron o procedemento de reintegro puidesen ser constitutivos de infracción administrativa segundo o establecido na Lei de réxime financeiro e orzamentario de Galicia e no Decreto 287/2000, que a desenvolve en materia de axudas e subvencións.
18.9. A declaración xudicial ou administrativa de nulidade ou anulabilidade da resolución de concesión por concorreren as causas previstas nos artigos 62 e 63 da Lei de réxime xurídico das administracións públicas e do procedemento administrativo común, levará consigo a obriga de devolver as cantidades percibidas. Non procederá a revisión de oficio do acto de concesión cando concorra causa de reintegro.
18.10. As cantidades que se deban reintegrar terán a consideración de ingresos de dereito público, resultando de aplicación para o seu cobramento o previsto nos artigos 19 ao 23 do texto refundido da Lei de réxime financeiro e orzamentario de Galicia.
Base 19ª.-Incompatibilidade.
As axudas previstas nestas bases serán incompatibles con aqueloutras concedidas por outros organismos públicos para a mesma finalidade.
Base 20ª.-Publicación de concesións.
As axudas concedidas ao abeiro destas bases serán obxecto de publicación no Diario Oficial de Galicia e na páxina web do Igape, www.igape.es, expresando o beneficiario, a finalidade, a contía e a aplicación orzamentaria.
Base 21ª.-Informes.
Para os efectos de configurar unha base de datos autonómica sobre axudas e subvencións públicas, segundo o establecido na disposición adicional terceira do Decreto 287/2000, do 21 de novembro, o Igape remitiralle á Consellería de Economía e Facenda a información sobre a xestión das axudas establecidas nestas bases.
Base 22ª.-Restricións ao dereito de acceso a arquivos e rexistros.
En virtude do establecido no artigo 37 da Lei de réxime xurídico das administracións públicas e do procedemento administrativo común, e para a necesaria protección do segredo comercial ou industrial dos solicitantes das axudas reguladas nestas bases, entenderase excluído o dereito de acceso a arquivos e rexistros administrativos respecto dos documentos que polo seu contido deban ter tratamento confidencial.
Base 23ª.-Control e comprobación das axudas.
23.1. Sen prexuízo da comprobación material previa ao pagamento da realidade dos gastos subven
cionados que proceda, o Igape, anualmente, elaborará, en coordinación coa Intervención Xeral da Comunidade Autónoma, un Plan de comprobación de axudas e subvencións cos criterios que para tal efecto se establezan.
23.2. Así mesmo, as empresas beneficiarias sométense ás actuacións de control financeiro que corresponden á Intervención Xeral da Comunidade Autónoma de Galicia, ás previstas na lexislación do Consello de Contas e do Tribunal de Contas, así como as que poida efectuar, de ser o caso, a Comisión e o Tribunal de Contas das Comunidades Europeas, no suposto de cofinanciamento das axudas con fondos europeos. Neste sentido os beneficiarios teñen a obriga de facilitar toda a información que lles sexa requirida polos ditos organismos.
Base 24ª.-Interpretación.
Correspóndelle ao presidente do Igape a facultade de ditar as disposicións necesarias para a aplicación das axudas previstas nestas bases, así como para resolver as dúbidas concretas que se susciten na súa aplicación.
Base 25ª.-Créditos dispoñibles.
Para os apoios establecidos nestas bases e para o exercicio 2006 o crédito dispoñible ascende a 327.000 A, que se aboará con cargo ás seguintes aplicacións orzamentarias: 200.000 A con cargo á aplicación orzamentaria 01.04-03/05/03-651700 e 127.000 A con cargo á aplicación orzamentaria 01.04-03/05/03-651800.
Base 26ª.-Silencio administrativo.
As solicitudes que non fosen resoltas no prazo establecido nestas bases poderán considerarse desestimadas.
Disposición derrogatoria
Con efectos desde o 2 de maio de 2006, inclusive:
1. Quedan derrogados os seguintes programas das bases reguladoras das axudas do Igape para os programas de continuidade e mellora competitiva das Pemes galegas, feitas públicas mediante Resolución da directora xeral do Igape do 11 de marzo de 2005 (DOG nº 58, do 28 de marzo):
a) Programa establecido no punto 3 da base 3ª: iniciativas tendentes a facilitar a internacionalización.
b) Subprograma establecido no punto 5.1.2 da base 6ª: redes interempresariais de cooperación.
2. Queda derrogado o programa establecido no punto 1.2.2 das bases reguladoras das axudas do Igape ás pequenas e medianas empresas para a elaboración de diagnósticos empresariais, feitas públicas mediante Resolución da directora xeral do Igape do 9 de maio de 2005 (DOG nº 93, do 16 de maio).
3. Sen prexuízo das derrogacións citadas nos puntos 1 e 2, as solicitudes pendentes de resolución continuarán a súa tramitación ata a resolución conforme o establecido nas ditas bases.
SERVIZO GALEGO DE PROMOCIÓN DA IGUALDADE DO HOME
E DA MULLER